62022CJ0695_RES
Zadeva C‑695/22
Fondee a.s.
proti
Česká národní banka
(Predlog za sprejetje predhodne odločbe, ki ga je vložilo Městský soud v Praze)
Sodba Sodišča (peti senat) z dne 16. maja 2024
„Predhodno odločanje – Svoboda opravljanja storitev – Trgi finančnih instrumentov – Direktiva 2014/65/EU – Člen 3 – Izvzetje iz uporabe Direktive 2014/65/EU – Izvzeti naložbeni posrednik – Ureditev države članice, ki temu posredniku prepoveduje posredovanje naročil strank investicijskemu podjetju s sedežem v drugi državi članici“
Svoboda ustanavljanja – Svoboda opravljanja storitev – Trgi finančnih instrumentov – Direktiva 2014/65 – Izbirna izvzetja – Naložbeni posrednik – Ureditev države članice, ki izvzetemu posredniku prepoveduje posredovanje naročil strank investicijskemu podjetju s pridobljenim dovoljenjem s sedežem v drugi državi članici – Nedopustnost
(Direktiva Evropskega parlamenta in Sveta 2014/65, člen 3(1)(c)(i))
(Glej točki 31 in 32 ter izrek.)
Povzetek
Sodišče, pri katerem je Městský soud v Praze (mestno sodišče v Pragi, Češka republika) vložilo predlog za sprejetje predhodne odločbe v okviru spora v zvezi s svobodo opravljanja storitev posrednika na trgih finančnih instrumentov, je potrdilo možnost, da posrednik, za katerega se Direktiva 2014/65 (
1
) ne uporablja, posreduje borzna naročila investicijskemu podjetju s sedežem v državi članici, ki ni država matičnega kraja tega posrednika.
Družba Fondee a.s. v Češki republiki opravlja dejavnost naložbenega posrednika. Družba Fondee je kot taka ter na podlagi možnosti, ki jo je uporabila Češka republika in ki je določena v členu 3(1) Direktive 2014/65, izvzeta iz uporabe te direktive in torej v skladu z odstavkom 3 tega člena ne more svobodno opravljati investicijskih storitev.
Družba Fondee je v okviru svoje dejavnosti med 7. oktobrom in 27. decembrom 2019 posredovala 407 naročil za nakup enot skladov, s katerimi se trguje na borzi, ki jih je prejela od svojih strank, trgovcu z vrednostnimi papirji s sedežem na Nizozemskem.
Vendar nacionalna zakonodaja naložbenim posrednikom prepoveduje posredovanje naročil investicijskim podjetjem s sedežem v drugih državah članicah.
Zato je češka centralna banka družbi Fondee naložila globo zaradi opravljanja njenih dejavnosti v zadevnem obdobju.
Družba Fondee se je po neuspešni pritožbi, vloženi pri bančnem svetu češke centralne banke, obrnila na mestno sodišče v Pragi, tj. predložitveno sodišče. To se je v bistvu spraševalo, ali se naložbeni posredniki lahko sklicujejo na pravico do svobode opravljanja storitev na podlagi člena 56 PDEU, da bi lahko posredovali naročila stranke tujemu trgovcu z vrednostnimi papirji.
Presoja Sodišča
Ker je bila z Direktivo 2014/65 izvedena popolna harmonizacija nacionalnih ureditev v zvezi z, med drugim, čezmejnim sprejemanjem in posredovanjem naročil v zvezi z enim ali več finančnimi instrumenti, je Sodišče v skladu s svojo sodno prakso (
2
) odločilo, da bo vprašanji za predhodno odločanje preučilo zgolj na podlagi določb te direktive.
Zato je Sodišče štelo, da mu je v bistvu postavljeno vprašanje, ali je treba člen 3(1)(c)(i) Direktive 2014/65 razlagati tako, da je osebam, ki jih je država članica izvzela iz uporabe te direktive, dovoljeno, da naročila strank s prebivališčem ali sedežem v tej državi članici za izvršitev posredujejo investicijskim podjetjem s pridobljenim dovoljenjem, ki imajo sedež v drugi državi članici, in torej ali navedena določba nasprotuje nacionalni ureditvi, ki tako posredovanje prepoveduje.
Sodišče je na to vprašanje odgovorilo pritrdilno.
Sodišče je, da je prišlo do te ugotovitve, navedlo, da člen 3(1) Direktive 2014/65 državam članicam dovoljuje, da te direktive ne uporabljajo za osebe, za katere so matična država članica, če so izpolnjeni nekateri pogoji. Med temi pogoji člen 3(1)(c)(i) te direktive izrecno določa, da je tem osebam dovoljeno posredovati naročila, ki jih prejmejo, investicijskim podjetjem s pridobljenim dovoljenjem.
Ta člen pa se nanaša na posredovanje naročil vsem investicijskim podjetjem s pridobljenim dovoljenjem, in ne le tistim s sedežem in pridobljenim dovoljenjem v matični državi članici osebe, ki je izvzeta iz uporabe te direktive.
(
1
)	Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL 2014, L 173, str. 349).
(
2
)	Sodba z dne 20. aprila 2023, Autorità Garante della Concorrenza e del Mercato (Občina Ginosa) (C‑348/22, EU:C:2023:301, točka 36 in navedena sodna praksa).